
Bábel

Kulcsszavak: üveg; Bábel; Cella Septichora; rogyasztás;
2024 tavaszi félévében volt lehetőségünk részt venni egy kiállításon, amit a Cella Septichórában és az azt körülvevő sírkamrákban rendezhettünk be. Erre a kiállításra készült el a Bábel című munkám, ami három, 41x 41 cm nagyságú, rogyasztott füstüveg elemből állt. Az anyag és a téma is kapcsolódott az éppen akkor befejezett diplomamunkámhoz, amiben a városiasodásból fakadó problémákat illusztráltam.
A Bábelhez előzetesen megvizsgáltam a Pannónia tartomány korabeli leleteket, mint az Aquincum, vagy a Gorzium. Ezek alapján digitális terveket készítettem a kompozíciókról, figyelve arra, hogy mikor a kemencébe pakolom a hőálló elemekből álló formát, az intuícióknak és a játéknak is legyen helye a folyamatban. A kemencében ráolvadt az üveg a hőálló elemekből alkotott városmakettekre, így azokat el lehet távolítani, ezáltal marad az üvegleplen átlátszó lenyomat. Az eredeti formának éles szélei lepuhultnak, így organikusabbnak látszódnak az üveg alatt.
A három elem egyszerre adja ki a kompozíciót, amit a „semmik” és a „valamik” ritmusa diktál. Ezek a mezők illusztrálják a mai Magyarországon kialakuló vízfej problémáját, ami következtében szellemfalvak és túlnépesedett városok alakulnak ki az országban.
A BA képzés alatt, amit szintén a Pécsi Tudományegyetem, Művészeti Kar, Tárgyalkotás szakon töltöttem, számos kiállításon vettem részt, Pécsen, Budapesten és más városokban. Felvettek a FISE Galéria tagjai közé a diplomám megszerzése után, majd harmadik helyet értem el a Stanislav Libensky Award nemzetközi üvegművészeti versenyen 2024-ben, így kiállították a diplomamunkámat Prágában is. 



